Kevytyrittäjyyspalvelu julkaisi oppaan sosiaaliturvasta – ensimmäinen laatuaan

*Suomen suurin kevytyrittäjyyspalvelu UKKO.fi on koonnut kevytyrittäjien sosiaaliturvan yksiin kansiin. Torstaina 12.10. julkaistussa oppaassa autetaan laskutuspalvelun käyttäjiä ymmärtämään eri viranomaistahojen suhtautumista kevytyrittäjyyteen.*

Kevytyrittäjyyden määritelmää ei löydy laista ja eri viranomaisten suhtautuminen kevytyrittäjyyteen vaihtelee:

”Nyt kevytyrittäjät toimivat yrittäjän ja työntekijän välimaastossa alueella, joka on lainsäädännön ja viranomaiskäytäntöjen osalta uusi,” toteaa UKKO.fi:n toimitusjohtaja **Aleksi Rautavuori.**

Lainsäädännön ja viranomaiskäytäntöjen suhteen kevytyrittäjyyteen liittyvät käytännöt ja tulkinnat ovat muuttuneet ja yhtenäistyneet viime vuosina, mikä on vaikuttanut myös kevytyrittäjien työttömyys- ja sosiaaliturvaan positiivisesti.

”Tämä on hienoa, sillä se kielii siitä, että eri tahot reagoivat ja tunnustavat jatkuvasti kasvavan alan olemassaolon,” Rautavuori tähdentää.

Lakeihin ja tulkintoihin tehdyt muutokset ovat kuitenkin lisänneet tarvetta koota kaikkien eri viranomaisten tulkinnat kevytyrittäjyydestä yhteen paikkaan.

UKKO.fi on koko palvelun olemassaoloajan neuvonut ja opastanut käyttäjiään ymmärtämään omaa sosiaaliturvaansa. Nyt julkaistu opas on kuitenkin ensimmäinen laatuaan, sillä sinne on koottu kaikki sosiaaliturvan tahot samoihin kansiin. Oppaassa jaetaan hyödyllisiä linkkejä ja avataan muun muassa mediassakin paljon puhuttanutta kevytyrittäjän YEL-maksuvelvollisuutta sosiaaliturvan näkökulmasta.

Vaikka vastuu omasta sosiaaliturvasta on aina kevytyrittäjällä itsellään, tahtoo UKKO.fi aktiivisesti auttaa käyttäjiään löytämään oikeat vastaukset ja tahot kaikkiin eteen tuleviin tilanteisiin. Opas ei ole tarkoitettu auktoriteetiksi, vaan sen on tarkoitus toimia apuvälineenä, silloin kun sosiaaliturva askarruttaa kevytyrittäjää.

Alan suurimpana toimijana UKKO.fi tuntee vastuunsa ja aikoo jatkossakin sekä neuvoa kevytyrittäjiään että osallistua aktiivisesti julkiseen keskusteluun ja yhä kasvavan itsensä työllistäjä joukon aseman kehittämiseen.

**Lisätietoja ja haastattelupyynnöt**

Piia Peiponen
viestintäpäällikkö
050 515 4164
piia.peiponen@ukko.fi